મુંબઈમાં આજે સોમવારે `મી ઉદ્યોજક હોણાર' (એટલે કે હું ઉદ્યોગપતિ બનીશ) કાર્યક્રમનું આયોજન કરવામાં આવ્યું હતું. એ કાર્યક્રમમાં રાજ ઠાકરે અને શિવસેનાના સિનિયર નેતા મનોહર જોશી એક મંચ પર ઉપસ્થિત હતા. કાર્યક્રમમાં શરૂઆતમાં રાજ ઠાકરેએ `બહારનાં રાજ્યના લોકો મહારાષ્ટ્રમાં શા માટે આવ્યા?' એવું કહેતાં જણાવ્યું, ``કારણ, અહીં ઉદ્યોગ-ધંધા માટે પોષક વાતાવરણ છે. તાણીતુંસીને ધંધો ન કરી શકાય. ગુજરાતી માણસ હોશિયાર છે એ બાબતે બેમત નથી અને એ હવે સમજાય છે. ગુજરાતી માણસ તેને ત્યાં ગુજરાતી વ્યક્તિને કામે રાખશે નહીં, કારણ, એ ગુજરાતી વ્યક્તિ ત્યાં કામે રહીને ધંધો શીખી લેશે અને પોતાનો નવો ધંધો શરૂ કરશે એવી બીક તેમને સતાવતી હોય છે. આપણે ક્યારેક ગુજરાત જઈને શીખવું જોઈએ. પુસ્તક વાંચીને ધંધો ન કરી શકાય એવું ધ્યાન રાખજો. આવાં પુસ્તક લખનારાઓ ક્યારેય મોટા બિઝનેસમૅન નથી બની શકતા. મરાઠી માણસ વડાપાઉં વેચે છે, પણ એ ધંધો છે, બિઝનેસ નથી એનું ધ્યાન રાખવું જોઈએ.''